Kohler vil overvåge dit toiletbesøg – analyserer din afføring

Amerikanske Kohler har taget smart home-bølgen med helt ud på badeværelset. Deres nyeste gadget, Kohler Dekoda, er et kamera, der monteres på toiletkanten og analyserer din afføring for at give dig en “personlig sundhedsrapport”.

Enheden koster 599 dollar – omkring 3.800 kroner – og kræver et årligt abonnement på mellem 70 og 156 dollar for at fungere. Til gengæld lover Kohler, at du får løbende indsigt i din tarmfunktion, væskebalance og eventuelle sundhedsproblemer.

Dekoda fastgøres på kanten af toilettet og bruger en optisk sensor – i praksis et kamera – til at analysere indholdet i kummen. Sensoren måler farve, form og konsistens og kan ifølge Kohler opdage spor af blod, som kan være tegn på sygdom. Alle data sendes til en app, hvor du kan følge dine toiletvaner over tid.

Indholdet af pakken.

For at undgå forvekslinger identificerer systemet brugeren via en fingeraftrykssensor. Kohler lover, at kameraet kun kigger ned i toilettet og ikke filmer noget andet, og at alle data er krypteret fra ende til anden. Så at sige.

“Toilettet som sundhedshub”

Dekoda er det første produkt fra Kohlers nye sundhedsdivision, Kohler Health, der har som mål at gøre badeværelset til “et aktivt redskab i forebyggende sundhed”. Ifølge virksomheden kan regelmæssig analyse af afføring give tidlige advarsler om problemer med fordøjelsen eller dehydrering – længe før man selv opdager symptomerne.

Men dimsen rejser også spørgsmål: Er du klar til at have et kamera installeret i toilettet – og til at dine mest intime data potentielt kan gemmes i skyen? Kohler forsikrer, at alt sker lokalt og krypteret, men eksperter advarer om, at netop sundhedsdata er blandt de mest følsomme oplysninger, der findes.

Dekoda kan allerede forudbestilles i USA, og Kohler forventer at levere de første enheder i løbet af november. Om den nogensinde når det europæiske marked, er uvist – herhjemme vil GDPR og krav om databeskyttelse formentlig give en del ekstra at skylle igennem.

Kohler vil overvåge dit toiletbesøg – analyserer din afføring